Anders Fogh Rasmussen (V), 2003-04-02:
Det egner sig virkelig meget bedre til, at hr. Jørn Jespersen drøfter med fødevareministeren, hvornår hun skal gøre det ene, og hvornår hun skal gøre det andet.
Jeg har fuld tillid til, at fødevareministeren varetager danske interesser på den bedst mulige måde, fører tingene frem på det rigtige tidspunkt, over for de rigtige på de tidspunkter, hvor Danmark får størst indflydelse.
Altså igen med al respekt for hr. Jørn Jespersen: Det er hr. Jørn Jespersen overhovedet ikke i stand til at vurdere her fra sin plads i Folketingssalen.
Det er fødevareministeren, der har ansvaret for i det relevante ministerråd at føre de synspunkter frem, som Folketinget har vedtaget, på en måde og på et tidspunkt, hvor det giver Danmark størst mulig indflydelse, så vi kommer i retning af størst mulig reduktion af landbrugssubsidierne.
Det er jo altså den deling, vi har i et parlamentarisk system som det danske, at vi har en lovgivende magt, Folketinget, som vedtager de politiske retningslinjer, og så har vi en udøvende, hvor ministrene er ansvarlige for i praksis at få det ført ud i livet, hvor man må sidde og vurdere i det daglige: Hvordan gør vi det bedst på en måde, som giver Danmark maksimal indflydelse?
Sådan er det.
Så hr. Jørn Jespersen behøver ikke at være i tvivl om, at regeringen af al kraft vil arbejde for en så vidtgående reform af EU's landbrugspolitik som overhovedet muligt med henblik på størst mulig reduktion af landbrugssubsidierne.
Ja, planen er at afvæbne Saddam Hussein, og det kan tilsyneladende kun lade sig gøre ved at nå frem til Bagdad, og man nærmer sig Bagdad efter planen.
At der undervejs kan opstå mange uventede ting, som man har måttet tage højde for, og at man så ændrer sine planer undervejs, er så noget andet.
Men planen er naturligvis at nå frem til en afvæbning af Saddam Hussein, og det kan tilsyneladende kun gøres ved at gå direkte til ham selv, om man så må sige, og det kan vel efter al sandsynlighed gøres i Bagdad eller omegn.
Og det går efter planen, at man nærmer sig Bagdad.
Det er i øvrigt ikke rigtigt, når hr. Villy Søvndal taler om en ekstremt snæver koalition.
Jeg tror, der er mere end 40 lande, som på den ene eller på den anden måde bakker op bag den internationale koalition til afvæbning af Saddam Hussein og befrielse af den irakiske befolkning.
Når jeg hører hr. Villy Søvndal, kommer jeg lidt i tvivl
Det vil jo være kedeligt for hr. Villy Søvndal, hvis han efterlod et indtryk af, at han egentlig håber, at Saddam Hussein vinder, for det ville jo være en støtte til en tyran og en despot, som undertrykker sit folk, dræber, torturerer, forfølger politiske modstandere.
Og det går jeg ud fra som en selvfølge at hr. Villy Søvndal ikke ønsker.
Det synes jeg hr. Villy Søvndal skal have en chance for at præcisere, for ellers falder grundlaget for mange af spørgsmålene, om jeg så må sige, væk.
Så det vil være nyttigt for os alle sammen at få det klargjort. Jeg tror, at den irakiske befolkning vil være bedst tjent med, at den internationale koalition når det vellykkede resultat at afvæbne Saddam Hussein og befri den irakiske befolkning fra det tyranniske regime, der nu i så mange år har undertrykt befolkningen.